शनिवार को इंफोसिस में वापसी करने वाले संस्थापक एन. आर. नारायणमूर्ति
न केवल सफल पेशेवर, बल्कि सादगीपूर्ण जीवन के लिए भी जाने जाते हैं। एक समय में वह सौ फीसदी साम्यवादी विचारधारा वाले व्यक्ति थे। साम्यवाद से पूंजीवाद की ओर उनका झुकाव कैसे हुआ, इसके पीछे एक दिलचस्प कहानी है। इसका जिक्र उनकी पत्नी सुधा मूर्ति की किताब The old man and his god में मिलता है।
बात तब की है जब 25 साल के मूर्ति एक फ्रांसीसी कंपनी के लिए सॉफ्टवेयर बनाते थे। वह अपनी जरूरत लायक पैसे रख कर बाकी भलाई के काम के लिए दान कर दिया करते थे। एक बार वह पेरिस से मैसूर (अपने शहर) आ रहे थे। इस यात्रा में काबुल तक के सफर का एक बड़ा हिस्सा उन्होंने ज्यादातर पैदल चल कर या अनजाने लोगों की गाड़ियों में लिफ़्ट लेकर पूरी की थी। यही यात्रा उनके लिए क्रांतिकारी साबित हुई और वह पूंजीवाद की ओर झुक गए।
सर्दी की एक सुबह थी। मूर्ति युरोप के दो साम्यवादी देश – युगोस्लाविया और बुल्गारिया - की सरहद पर “नीस” नाम के गांव में थे। इटली से कई यात्रियों की गाड़ियों में लिफ्ट लेकर और पैदल चल कर वह यहां तक पहुंचे थे। रास्ते में उन्हें समझ में आ गया था कि साम्यवादी देश में जगह जगह की जांच-पड़ताल, पूछताछ के चलते बुल्गारिया की राजधानी “सोफ़िया” तक का सफर ट्रेन में टिकट लेकर ही करना बेहतर रहेगा। ट्रेन में एक पतली, लम्बी और सुनहरे बालों वाली युवती ने उनके कम्पार्टमेंट में प्रवेश किया और उनके पास बैठ गईं। मूर्ति किताब पढ़ने में मगन थे। उन्होंने युवती की ओर देखा तक नहीं। उस खूबसूरत युवती ने ही बातचीत की शुरुआत की। बात साम्यवाद से शुरू हुई और कुछ निजी बातें भी होने लगीं। मूर्ति को अब उसकी बातों में मजा आने लगा था
युवती ने अपने बारे में बताया कि उसने प्रेम विवाह कर मुसीबत मोल ले ली। उसने बताया, ' हमारे देश (बुल्गारिया) में शादी करनी हो तो सरकार की इजाजत लेनी पड़ती है, और हमने ली भी। पर सरकार ने बाद में आदेश दे दिया कि मुझे पी.एच.डी पूरी करने के बाद कुछ वर्ष बुल्गारिया में ही बिताने होंगे। मेरे पति की पढ़ाई अभी पूरी नहीं हुई है। वह पूर्वी जर्मनी में नौकरी भी करते हैं। इस वजह से हम लगभग छह महीने के बाद ही एक-दूसरे से मिल पाते हैं। सुखी विवाहित जीवन बिताने का सुंदर सपना, इस कठोर साम्यवादी सरकार के निष्ठुर कानून ने छिन्न भिन्न कर दिया है।' मूर्ति बोले, 'ये कैसी सरकार! पूंजीवाद हो या साम्यवाद। विवाह, नौकरी और प्रेम करने की अभिव्यक्ति जैसे व्यक्तिगत विषयों पर तो मनुष्य का खुद का ही अधिकार होना चाहिए ना?'
मूर्ति की बातें सुन कर वहां बैठा एक युवक पुलिस को लेकर आया और पुलिस मूर्ति व उस युवती को ट्रेन से उतार कर जबरन ले गई। पुलिस ने मूर्ति को प्लैटफॉर्म पर एक तंग कोठरी में कैद कर दिया। भयानक सर्दी में भी उनका शरीर पसीना-पसीना हो गया। काफी देर बाद उन्हें कमरे से निकाला गया और एक सुरक्षाकर्मी के साथ ट्रेन में बिठा दिया गया। उनका पासपोर्ट भी जब्त कर लिया गया। ऑफिसर ने उनसे तल्ख्ा अंदाज में कहा- तुमने सरकार के खिलाफ एक शब्द भी बोलने की हिम्मत कैसे की?
मूर्ति 90 घंटे से भूखे थे। उन्हें नींद तो आ गई, लेकिन विचारों का द्वंद्व जारी था। कार्ल मार्क्स, लेनिन, माओ और हो चिन मिन के विचारों को मानने वाले मूर्ति का विचार बदल गया था। दूसरों की विचारधारा को जहां जगह नहीं दी जाए, उस व्यवस्था से उन्हे भयंकर नफ़रत हो गई। तभी उन्हें समझ में आ गया कि लाल झंडों के साथ जूलुस और युनियन लीडरों की भाषणबाजी से भारत की गरीबी कभी दूर नहीं हो सकती, उसके लिये हमें नौकरी के नए मौके पैदा करने ही होंगे। तभी मूर्ति ने अपने दिमाग से साम्यवाद को हमेशा के लिये निकाल कर फेंक दिया और पूंजीवाद के जरिए भारत की गरीबी हटाने में अपना योगदान देने का निश्चय कर लिया।
आगे पढ़ें, इंफोसिस में नहीं चल रहा सबकुछ ठीक
hin_Deva hin_Deva hin_Deva hin_Deva hin_Deva hin_Deva hin_Deva hin_Deva